Παλίν (θρόνος)

Το παλίν (βιρμ. ပလ္လင်, από το pallaṅka, που στη γλώσσα πάλι σημαίνει σοφάς, καναπές) είναι η λέξη για τους παραδοσιακούς θρόνους της Βιρμανίας, όπως αναφέρονται στην παραδοσιακή βιρμανική γραμματεία. Πρόκειται για σημαντικό σύμβολο της βιρμανικής μοναρχίας και ως τέτοιο συναντάται εκτεταμένα στη βιρμανική αρχιτεκτονική και στη βιρμανική βουδιστική τέχνη. Σήμερα το παλίν απεικονίζεται στη σφραγίδα του Υπουργείου Θρησκευτικών υποθέσεων και πολιτισμού της Μιανμάρ.

 Τύποι του παλίν 
Η παραδοσιακή βιρμανική γραμματεία αναγνωρίζει 6 διαφορετικούς τύπους θρόνων, τους παρακάτω:

 Aparājitapallaṅka (အပရာဇိတပလ္လင်) – ο θρόνος του Βούδα
 Kamalāsanapallaṅka (ကမလာသနပလ္လင်) – ο θρόνος του Μπράχμα
 Dibbāsanapallaṅka (ဒိဗ္ဗာသနပလ္လင်) – ο θρόνος του νατ
 Rājapallaṅka (ရာဇပလ္လင်) – ο θρόνος του μονάρχη
 Dhammāsanapallaṅka (ဓမ္မာသနပလ္လင်) – ο θρόνος του Βουδιστή μοναχού
 Aṭṭakaraṇapallaṅka (အဋ္ဋကရဏပလ္လင်) – ο θρόνος του δικαστή

 Χρήση από τους Βιρμανούς μονάρχες 
Μέχρι την κατάργηση της μοναρχίας στη Βιρμανία (το 1885), στον ρατζαπαλάνκα ή γιαζά-παλίν καθόταν ο μονάρχης και η κυρίως βασιλική σύζυγός του. Παραδοσιακά, τα βιρμανικά ανάκτορα είχαν από οκτώ τύπους θρόνου, που στεγάζονταν σε εννέα ανακτορικές αίθουσες, υπάρχει μάλιστα η βιρμανική έκφραση «οκτώ θρόνοι, εννέα ανακτορικές αίθουσες» (ပလ္လင်ရှစ်ခန်း ရွှေနန်းကိုးဆောင်).

Οι θρόνοι σκαλίζονταν προσεκτικά σε ξύλο, μόνο από κληρονομικούς ξυλουργούς των ανακτόρων. Η έναρξη της κατασκευής του κάθε θρόνου γινόταν σε ευοίωνη ημέρα που επιλεγόταν από αστρολόγους, και η κατασκευή ανακοινωνόταν με μια βασιλική τελετή για τον εξευμενισμό των πνευμάτων. Οι θρόνοι κατασκευάζονταν ταυτοχρόνως σύμφωνα με μια συνταγή προδιαγραφών, επενδύονταν με ρητίνη και διακοσμούνταν με φύλλα χρυσού και ψηφιδωτά με χρωματιστές γυάλινες ψηφίδες.

Ο σημαντικότερος από αυτούς τους βασιλικούς θρόνους ήταν ο λεγόμενος «Θρόνος των Λεόντων» (Sīhāsanapallaṅka), κατασκευασμένος από ξύλο γιαμάνε (του φυλλοβόλου είδους δέντρου Gmelina arborea), ο οποίος είχε και ένα πιστό αντίγραφο που φυλασσόταν στο Hluttaw (την έδρα της κυβερνήσεως, που ήταν ένα βασιλικό συμβούλιο, το οποίο ασκούσε την εκτελεστική και τη δικαστική εξουσία).

Οι θρόνοι είχαν διαφορετικά διακοσμητικά μοτίβα και σχέδια, ήταν κατασκευασμένοι από διαφορετικά είδη ξύλου και ο καθένας βρισκόταν σε μια συγκεκριμένη αίθουσα του βασιλικού ανακτόρου.

 Στον Βουδισμό 
Σε παλίν κάθονταν και εικόνες όσο και αγάλματα του Βούδα. Αυτοί οι θρόνοι έφεραν διάφορες ονομασίες, όπως gaw palin (ဂေါ့ပလ္လင်), phaya palin (ဘုရားပလ္လင်) ή samakhan (စမ္မခဏ်). Αυτά τα παλίν βρίσκονται και σήμερα, σε μικρότερα μεγέθη, σε πολλά οικιακά βουδιστικά ιερά στη Μιανμάρ.

Παραπομπές

Παλιν
Παλιν